Dodržiavanie ľudských práv v Slovenskej republike v kontexte odporúčaní
z 2. kola univerzálneho periodického hodnotenia Rady OSN pre ľudské práva

Odporúčania z 2. kola univerzálneho periodického hodnotenia Rady OSN pre ľudské práva

Univerzálne periodické hodnotenie (universal periodic review, UPR) je osobitným mechanizmom Rady OSN pre ľudské práva prebiehajúcim od roku 2008. Ide o univerzálny proces, v ktorom je dotknutý štát hodnotený ostatnými členskými štátmi. Cieľom hodnotenia je poskytnúť komplexný a objektívny obraz o stave ľudských práv vo všetkých členských štátoch OSN. Hodnotenie sa koná v pravidelných 4,5-ročných cykloch. Z hľadiska ľudskoprávnej agendy na národnej úrovni predstavuje UPR kľúčovú udalosť.

SR bola predmetom 2. kola hodnotenia počas 18. zasadnutia Pracovnej skupiny pre UPR dňa                     3. februára 2014. Jedným z východiskových dokumentov pre UPR SR bola situačná správa o ochrane ľudských práv v SR, schválená uznesením vlády SR č. 613 zo 16. októbra 2013. Ďalším zdrojom informácií bola kompilácia odporúčaní adresovaných Slovensku zmluvnými orgánmi OSN a informácie regionálnych a mimovládnych organizácií. 

Do hodnotenia SR sa zapojilo 67 krajín. Ústrednou témou ich vystúpení bola situácia Rómov, vrátane prístupu k bývaniu, zamestnaniu, sanitácii a pitnej vode, segregácii rómskych detí vo vzdelávaní, ako aj policajné násilie voči Rómom. Pokiaľ ide o ďalšie tematické otázky, vystúpenia sa týkali národnej ľudskoprávnej inštitúcie (v podmienkach SR Slovenské národné stredisko pre ľudské práva), posilnenia inštitucionálnej a legislatívnej ochrany  lesieb, gejov, bisexuálnych, transrodových a intersexuálnych osôb (LGBTI), prijímania opatrení na zlepšenie postavenia žien, zintenzívnenia boja proti obchodovaniu s ľuďmi, boja proti extrémizmu a rasovej diskriminácii a prijímania opatrení na boj proti nenávistným prejavom a podporu tolerancie voči menšinám. Väčšina delegácií adresovala SR aj odporúčania k tematickým ľudskoprávnym otázkam. 

Slovensko malo v čase po prijatí správy z UPR dňa 6. februára 2014 do jej formálneho schvaľovania počas 26. zasadnutia Rady OSN pre ľudské práva dňa 20. júna 2014 možnosť odporúčania posúdiť a vyjadriť sa k nim, vrátane možnosti odmietnuť ich. 

Stanovisko SR k jednotlivým odporúčaniam vypracovalo MZVaEZ SR v spolupráci s dotknutými ministerstvami a ďalšími orgánmi štátnej správy. Zo 146 odporúčaní adresovaných počas 2. kola UPR, SR 9 neakceptovala a 4 akceptovala čiastočne. Ostatné odporúčania SR prijala. Odmietnuté odporúčania sa týkali ratifikácie Medzinárodného dohovoru o ochrane práv všetkých migrujúcich pracovníkov a členov ich rodín, Dohovoru Medzinárodnej organizácie práce č. 169 o pôvodných a kmeňových obyvateľoch a Dohovoru Medzinárodnej organizácie práce č. 189 o dôstojnej práci pre domácich pracovníkov. Ratifikáciou uvedených dohovorov by SR na seba prevzala záväzky nad rámec aktuálnej vnútroštátnej úpravy, ktorú považuje za dostatočnú. Z odporúčaní týkajúcich sa vzdelávania rómskych detí SR neakceptovala tie, ktoré sa týkajú vytvorenia mechanizmu na vyšetrovanie sťažností o diskriminácii a segregácii v školách a zabezpečenia školskej dochádzky. Uvedené otázky sú v SR náležite upravené na legislatívnej a inštitucionálnej úrovni. Napokon, SR neakceptovala odporúčanie na zlepšenia zastúpenia Rómov v parlamente, keďže podľa Ústavy SR je zákonodarný zbor kreovaný na občianskom a nie národnostnom princípe. 

SR vo svojom stanovisku k odporúčaniam zároveň deklarovala aj dobrovoľné záväzky v oblasti ľudských práv. V tomto smere SR potvrdila, že sa bude naďalej angažovať v oblasti práv dieťaťa na regionálnej a univerzálnej úrovni a nabádať k širokej ratifikácii Opčného protokolu k Dohovoru o právach dieťaťa o procedúre oznámení. S cieľom zlepšiť implementáciu Európskeho dohovoru o ľudských právach na vnútroštátnej úrovni sa SR zaviazala presadzovať zefektívnenie fungovania systému vytvoreného Európskym dohovorom o ľudských právach. Súčasťou dobrovoľných záväzkov je aj prísľub predložiť priebežnú správu o pokroku pri implementácii odporúčaní UPR z 3. februára 2014. 

Dňa 20. júna 2014 Rada OSN pre ľudské práva konsenzom schválila záverečnú správu z UPR SR, čím sa 2. kolo hodnotenia vo vzťahu k SR ukončilo.

Implementácia odporúčaní

Odporúčania adresované v rámci UPR nemajú právne záväznú povahu. Napriek tomu sa od štátov očakáva, že sa nimi budú skutočne zaoberať a pristúpia k prijatiu opatrení na ich implementáciu. 

Členské krajiny EÚ presadzujú vo vzťahu k UPR, ktoré sa neopiera o žiadnu medzinárodnú zmluvu, zodpovedný prístup. Týka sa to dôrazu na priebežné vyhodnocovanie odporúčaní a ich implementáciu. Práve skutočnosť, že UPR je založené na hodnotení členskými krajinami, z neho vytvára jedinečný mechanizmus. Takýto spôsob hodnotenia dáva na jednej strane priestor na univerzálne a objektívne hodnotenie, avšak na strane druhej prináša so sebou aj riziko vnášania politizácie pri hodnotení stavu ľudských práv, ktoré by malo ostať výsostne expertnou otázkou. 

Druhé kolo hodnotenia UPR vo všeobecnosti charakterizuje trend nárastu počtu odporúčaní. Ako príklad možno uviesť, že Nemecku bolo v 2. kole UPR adresovaných 200 odporúčaní, Českej republike 136 odporúčaní, Francúzsku 165 odporúčaní a Rumunsku 157 odporúčaní. Vyšší počet odporúčaní bol zaznamenaný aj v prípade SR. V porovnaní s 1. kolom UPR, kedy SR dostala 91 odporúčaní, sa v 2. kole zvýšil ich počet o 55 (spolu 149 odporúčaní). Ich rastúci počet je prejavom aktívneho záujmu a prístupu štátov k mechanizmu UPR. Na druhej strane však práve takýto prístup môže do značnej miery predstavovať ohrozenie celého mechanizmu, kedy štáty jednoducho nebudú schopné vysporiadať sa s obrovským počtom odporúčaní. Kvôli nezvládnuteľnému počtu odporúčaní môže zlyhať ich prípadná implementácia, t.j. hlavný zmysel UPR. Aj z tohto dôvodu sa na pôde Rady OSN pre ľudské práva objavili iniciatívy na „racionálnejší“ prístup k UPR, vrátane obmedzenia počtu odporúčaní adresovaných hodnotenej krajine. 

Pokiaľ ide o odporúčania adresované SR, mnohé z nich majú horizontálny charakter. Z tohto dôvodu je nevyhnutná včasná informovanosť a koordinovaná spolupráca príslušných inštitúcií a orgánov v SR pri ich vyhodnocovaní a realizácii. Príprave SR na nasledujúci cyklus UPR, ako aj pri koncipovaní ďalších periodických správ o implementácii medzinárodných zmlúv o ľudských právach, by mal napomôcť prehľad odporúčaní uvedený v prílohe. Poskytuje obraz o stave ochrany a podpory ľudských práv z pohľadu členských krajín OSN, v ktorých, podľa ich názoru medzinárodných, nebol v SR zaznamenaný požadovaný pokrok alebo kde dochádza k zaostávaniu  implementácie.

Odporúčania z UPR sú rozdelené do tematických blokov a označené číslom podľa poradia, v akom boli SR adresované. Pri analýze odporúčaní treba zobrať do úvahy aj skutočnosť, že niektoré z nich nemusia nevyhnutne zodpovedať reálnej situácii v SR. Nepresnosti môžu vyplývať z neúplných resp. nepresných informácií, ktorými hodnotiace štáty disponujú. V prílohe materiálu sú vyznačené odporúčania, ktoré SR odmietla a ktoré akceptovala čiastočne.